Chris Swanepoel blog: "’n Passievolle lewensreis"
JY LEES NOU Chris Swanepoel blog: "’n Passievolle lewensreis"
Na my tot 13 uur skofte per dag in die parskelder van Peregrine wyne, Suid Nieu-Seeland pak ek spreekwoordelik al my aardse besittings, tans in my besit, in my gehuurde motor en vat ek die lang pad na die Noorde aan.
Ek is egter nou na drie weke, ‘n “Duitser” in daad, dog nog nie heeltemal in woord nie. Hier waar ek bevoorreg is om weer terug te wees op die Suid-Afrikaanse tydklok en nuwe, anderste kultuur ervaringe te kan beleef. Anderste mense, leefstyl en unieke prag omgewings: ‘n hele andersheid as my vorige avonture in N Z en Aussie... dog die passie vir wyn is en lê hier!
Ek woon aan huis by ‘n wonderlike gesin waar ek so tuis voel en waar die woord gasvryheid beslis sy oorsprong moes kry! Die gesin Mack het ’n pragtige huis in Weilheim. My gasvrou is ‘n Suid-Afrikaner en sy spog met grootword-jare in Stellenbosch.
Haar Duitse sakeman-eggenoot en hul twee tienerseuns (ja ek leer hulle Afrikaans!) is groot SA entoesiaste en gróót Stormers-ondersteuners. Ons eet die varsste, lekkerste brode met hul tradisionele bykos staatmakers: salami’s, verskillende tipes wors (wurst), ongelooflikste kase en dan natuurlik braai ons elke nou en dan ’n stukkie skaapvleis of boerewors (spesiaal gemaak) op die rooster, en ja, hulle gebruik regte hout!
Dit is natuurlik heerlik gerieflik om hier na ’n supermark te gaan en die keuse te hê van globale wyne, maar watter wyn om te kies... dit is n ander storie.
Ek, as iemand wat al ietwat van die wyn-wêreld gesien, beleef en geleer het, sukkel self om ’n keuse vanaf ’n wynrak te maak. Vir seker kyk mens na die prys en natuurlik probeer jy kwaliteit koop, maar weereens, watter bottel wyn kies jy nou? Is dit miskien die bottel wat soos ’n kersboom versier is met blink etikette? Ekself weet soms nie eens wat helfte van die etikette beteken nie. Of moet ek duurder betaal om sodoende dan ’n beter wyn te koop?
Dit is dan ook waar ek meeste van my kennis opdoen van spesiale asook goeie bekostigbare drink-wyne. Natuurlik is daar plek vir hoe prysklas wyne! In meeste wynkringe word hierdie wyne egter selde aangekoop, eerder uitgeruil of by spesiale wynproeë geproe. Hierdie dien as my basis vir myself as ek wyne aankoop. Dog soms is dit ook nodig om sommer net 'n wyn uit die vuis te koop, want hoe anders gaan jy weet of die wyn in jou smaak val en of dit sommer net plein ondrinkbaar is! My ma se oom Ronnie Melck het destyds gesê: " Die beste wyn, is in die glas voor jou!"
Duitsland het volgens my nie een bekende groot naam bier nie, soos ons Castle en Australië se Fosters bv, dog seëvier Duitse biere in kwaliteit. Waarvan die lekkerste vir my, ‘n Weissbier is. Nou verstaan julle seker waarom ek sukkel met my hemde se bo –knoop...
Die Duitsers wat ek sover ontmoet het is ongelooflike mense. Al wat die algemene Duitser nodig het is n lekker glas wyn of ’n koue bier en hy is jou naaste vriend. Ja kyk, hulle is professionele bierdrinkers by uitstek. Ek het myself amper vasgeloop op ’n Saterdag in ‘n biertent. Nuwe ervaringe kan sy tol eis, veral vir ‘n gewillige ou soos ekke... minstens kon ek toe vlot Duits praat!